
Toårig desentralisert kandidatutdanning i ingeniørfag for ansatte i prosessindustrien, 
120 studiepoeng. Utdanningsvalg: Kjemi/prosess eller maskin
Bakgrunn for studiet

Avdeling for teknologi (AFT) startet våren 1999 i samarbeid med Prosessindustriens Landsforening (PIL) et to-årig desentralisert ingeniørstudium innen drift og vedlikehold (maskiningeniør). Dette er et tilbud spesielt rettet mot ansatte i prosessindustrien. Studieprogram Kjemi/prosess, ble opprettet høsten 2002 innenfor det samme konseptet.
1. januar 2006 ble PIL sammenslått med Teknologibedriftenes Landsforening (TBL) til Norsk Industri (NI). NI har ca. 2000 medlemsbedrifter med omlag. 110 000 ansatte. Samarbeidsavtalen med PIL er videreført i NI og gjelder inntil en av partene sier opp avtalen.
Studiets mål og målgruppe

AFT har ønsket å videreutvikle og gjennomføre toårige desentraliserte kandidatstudier i ingeniørfag som over en periode på tre år, utdanner kandidater med kunnskaper og ferdigheter spesielt tilpasset prosessindustrien. Utdanningene skal tilrettelegges for bransjenes særlige behov og kursdeltakernes bakgrunn. 

Målgruppen for utdanningene er hovedsakelig ansatte i prosessindustrien med teknisk fagskole eller tilsvarende kompetanse (realkompetanse kan vurderes som opptakskriterium for deltakere som er 25 år eller eldre). Andre relevante søkere kan delta på hele eller deler av utdanningene. 

Organisering

Studiet er på 120 studiepoeng og strekker seg over en periode på tre år. Undervisningen er en kombinasjon av fjernundervisning (it’s-learning) og samlinger. Samlingene arrangeres der flertallet av kursdeltakerne bor. Studentene er i full jobb under hele studiet, og de fleste får fri med lønn for å delta på samlinger og kursavgiften dekket av arbeidsgiver. 
Enkelte av de tekniske fagene er utviklet i samråd med bedriftene for å ivareta bransjenes behov.

Antall kull og lokalisering av samlingene
Hittil har 7 kull avsluttet sine studier, 2 kull er i gang og et nytt kull starter opp i september 2007.

Samlingene har så langt vært arrangert i Stavanger (2 kull), Trondheim (3 kull), Haugesund 
(3 kull) og Mongstad (1 kull). Det nye kullet skal ha samlingene ved Høgskolen i Bergen.

De fleste kursdeltakerne har til nå vært ansatte i oljeindustrien/bore- og brønnselskaper og prosessindustrien (eks. Phillips Petroleum Company, Smedvig, Halliburton, Odfjell, Statoil, 
Hydro etc.).






